CELEX: 32015D1401
Language: mt
Date: 2015-07-14 00:00:00
Title: Deċiżjoni ta' Implimentazzjoni tal-Kunsill (UE) 2015/1401 tal-14 ta' Lulju 2015 li tawtorizza lill-Italja biex tintroduċi miżura speċjali li tidderoga mill-Artikoli 206 u 226 tad-Direttiva 2006/112/KE dwar is-sistema komuni ta' taxxa fuq il-valur miżjud

18.8.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 217/7
            
         DEĊIŻJONI TA' IMPLIMENTAZZJONI TAL-KUNSILL (UE) 2015/1401
   tal-14 ta' Lulju 2015
   li tawtorizza lill-Italja biex tintroduċi miżura speċjali li tidderoga mill-Artikoli 206 u 226 tad-Direttiva 2006/112/KE dwar is-sistema komuni ta' taxxa fuq il-valur miżjud
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikolari l-Artikolu 395(1) tagħha,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Permezz ta' ittra rreġistrata mal-Kummissjoni fl-24 ta' Novembru 2014, l-Italja talbet awtorizzazzjoni biex tintroduċi miżura speċjali li tidderoga mill-Artikoli 206 u 226 tad-Direttiva 2006/112/KE fir-rigward ta' arranġamenti ta' ħlas u fatturar għall-finijiet tat-taxxa fuq il-valur miżjud (VAT).
            
         
               (2)
            
            
               B'ittra tas-16 ta' Marzu 2015, il-Kummissjoni infurmat lill-Istati Membri l-oħra bit-talba tal-Italja. B'ittra tas-17 ta' Marzu 2015, il-Kummissjoni nnotifikat lill-Italja li kellha l-informazzjoni kollha li qieset meħtieġa biex it-talba tiġi valutata.
            
         
               (3)
            
            
               L-Italja identifikat evażjoni sostanzjali mit-taxxa b'rabta ma' provvisti ta' merkanzija u servizzi lill-awtoritajiet pubbliċi. Il-VAT fuq dawn il-provvisti titħallas mill-awtorità pubblika lill-fornitur li b'regola ġenerali, huwa responsabbli jħallas din il-VAT lill-awtorità tat-taxxa. Madankollu, l-Italja indikat li għadd sew ta' kummerċjanti jipprattikaw l-evażjoni mit-taxxa billi ma jħallsux il-VAT lill-awtoritajiet tat-taxxa.
            
         
               (4)
            
            
               L-Italja talbet il-miżura ta' deroga biex timpedixxi li l-VAT dovuta fuq il-provvisti lill-awtoritajiet pubbliċi titħallas lill-fornitur, u biex, minflok, tirrikjedi li din titħallas f'kont bankarju separat u bblokkat. Din il-miżura ta' deroga għandha tiżgura li l-opportunità li ssir dik il-forma ta' evażjoni mit-taxxa tiġi eskluża mingħajr ma taffettwa l-ammont ta' VAT dovut. Għal dak l-għan, tinħtieġ deroga mill-Artikolu 206 tad-Direttiva 2006/112/KE għal dawk il-provvisti. Barra minn hekk, tinħtieġ ukoll deroga mill-Artikolu 226 tad-Direttiva 2006/112/KE li tippermetti kumment speċjali fuq il-fattura li jindika li l-VAT trid titħallas f'dak il-kont speċjali.
            
         
               (5)
            
            
               B'konsegwenza tal-miżura, il-persuni taxxabbli, li jaġixxu bħala fornituri tal-awtoritajiet pubbliċi, jista' jkollhom jitolbu aktar ta' spiss rifużjoni tal-VAT mingħand l-amministrazzjoni tat-taxxa. L-Italja indikat li ħadet il-passi leġiżlattivi u amministrattivi neċessarji biex il-proċedura ta' rifużjoni titħaffef ħalli tiżgura li d-dritt għat-tnaqqis tal-persuni taxxabbli kkonċernati jkun rispettat bis-sħiħ. Għalhekk l-Italja għandha tkun meħtieġa tibgħat rapport lill-Kummissjoni fi żmien 18-il xahar mid-dħul fis-seħħ tal-miżura ta' deroga fl-Italja, dwar is-sitwazzjoni ġenerali tar-rifużjonijiet tal-VAT lill-persuni taxxabbli, u b'mod partikolari ż-żmien medju meħtieġ biex dawn jingħatawlom. Fl-2014, l-Italja introduċiet obbligu għall-awtoritajiet pubbliċi biex jagħmlu fatturar elettroniku għall-provvisti ta' merkanzija u servizzi. Dan għandu jippermetti li 'l quddiem, meta tiġi żviluppata politika adatta ta' kontroll li tkun titħaddem abbażi tad-data elettronika disponibbli, is-settur ikkonċernat ikun korrettement ikkontrollat. Ladarba din is-sistema tkun implimentata bis-sħiħ, ma għandu jkun hemm l-ebda ħtieġa ulterjuri ta' deroga mid-Direttiva 2006/112/KE. Għalhekk, l-Italja offriet assigurazzjoni li ma tfittix li ġġedded l-awtorizzazzjoni tal-miżura ta' deroga.
            
         
               (6)
            
            
               Għalhekk, il-miżura ta' deroga hija proporzjonata għall-objettivi mmirati billi hija limitata fiż-żmien u ristretta għal settur li jippreżenta problemi konsiderevoli ta' evażjoni mit-taxxa. Barra minn hekk, il-miżura ta' deroga ma tagħtix lok għal riskju li l-evażjoni mit-taxxa timxi lejn setturi oħra jew Stati Membri oħra.
            
         
               (7)
            
            
               Sabiex ikun żgurat li jinkisbu l-objettivi mmirati mill-miżura u sabiex l-applikazzjoni tagħha ma toħloqx inċertezza ġuridika fir-rigward tal-perijodu tat-taxxa, huwa meħtieġ li din id-Deċiżjoni tapplika mill-1 ta' Jannar 2015.
            
         
               (8)
            
            
               Id-deroga mhux se jkollha effett negattiv fuq l-ammont globali tad-dħul mit-taxxa miġbur fl-istadju tal-konsum finali u mhux se jkollha effett negattiv fuq ir-riżorsi proprji tal-Unjoni li jinġabru mill-VAT,
            
         ADOTTA DIN ID-DEĊIŻJONI:
   Artikolu 1
   B'deroga mill-Artikolu 206 tad-Direttiva 2006/112/KE, l-Italja hija awtorizzata tipprovdi sabiex il-VAT dovuta fuq il-provvisti ta' merkanzija u l-għoti ta' servizzi lill-awtoritajiet pubbliċi tkun trid titħallas minn min jirċevihom f'kont bankarju separat u bblokkat tal-amministrazzjoni tat-taxxa.
   Artikolu 2
   B'deroga mill-Artikolu 226 tad-Direttiva 2006/112/KE, l-Italja hija awtorizzata tirrikjedi li l-fatturi, li jinħarġu b'rabta mal-provvisti ta' merkanzija u l-għoti ta' servizzi lill-awtoritajiet pubbliċi, ikunu jinkludu kumment speċjali li l-VAT trid titħallas f'dak il-kont bankarju separat u bblokkat tal-amministrazzjoni tat-taxxa.
   Artikolu 3
   L-Italja għandha tinnotifika lill-Kummissjoni bil-miżuri nazzjonali msemmija fl-Artikoli 1 u 2.
   Fi żmien 18-il xahar minn meta l-miżuri msemmija fl-Artikoli 1 u 2 jidħlu fis-seħħ fl-Italja, din għandha tibgħat rapport lill-Kummissjoni dwar is-sitwazzjoni ġenerali tar-rifużjonijiet tal-VAT lill-persuni taxxabbli milquta minn dawn il-miżuri u, b'mod partikolari, dwar it-tul medju tal-proċedura ta' rifużjoni.
   Artikolu 4
   Din id-Deċiżjoni għandha tapplika mill-1 ta' Jannar 2015 sal-31 ta' Diċembru 2017.
   Artikolu 5
   Din id-Deċiżjoni hija indirizzata lir-Repubblika Taljana.
   
      Magħmul fi Brussell, l-14 ta' Lulju 2015.
      
         
            Għall-Kunsill
         
         
            Il-President
         
         P. GRAMEGNA
      
   
   
      (1)  ĠU L 347, 11.12.2006, p. 1.